P. Hrušovský, podpredseda NR SR: (2002-05-16):
návrhom doplnku k použitiu majetku Fondu národného majetku Slovenskej republiky v roku 2002 podľa § 28 ods. 3 písm. b) zákona č. 92/1991 Zb. o podmienkach prevodu majetku štátu na iné osoby v znení neskorších predpisov. Pri prerokúvaní programu schôdze Národnej rady sme schválili, aby tento návrh uviedol a odôvodnil v Národnej rade Slovenskej republiky prezident Prezídia Fondu národného majetku pán Jozef Kojda. Pán prezident, vítam vás, nech sa páči o úvodné slovo. J. Kojda, prezident Prezídia Fondu národného majetku: Ďakujem veľmi pekne. Vážený pán predsedajúci, vážená Národná rada Slovenskej republiky. Tak ako sme už avizovali, pri schvaľovaní nášho rozpočtu na rok 2002 je nutné po konkretizácii príjmov za predaj 49 % SPP tento rozpočet zmeniť. Ja nebudem Národnú radu zaťažovať procedurálnymi otázkami, ja prejdem priamo k číslam a uvediem tie najväčšie rozdiely a tie najväčšie sumy, ktoré navrhovaný doplnok obsahuje. Predovšetkým obsahuje viac ako 4 miliardy korún, ktoré by mali dostať obce ako kompenzáciu za svoje investície do plynofikácie obcí, ktoré boli následne bezodplatne odovzdané SPP. Počíta sa s tým, že 50 miliárd korún bude použitých na úhradu štátneho dlhu priamo, ďalších viac ako 9 miliárd korún bude použitých na úhradu štátnych dlhopisov a ďalších viac ako 5 miliárd korún bude použitých na úhradu štátneho dlhu nepriamo, to znamená na splatenie úverov so štátnymi zárukami, ktoré nie sú čerpatelia úverov schopní splácať. Zachovávame sumu takmer 3,7 miliardy, ktoré majú byť poskytnuté zdravotníctvu, má byť takmer 700 miliónov korún poskytnutých opäť obciam, sú to už známe staré dotácie za teplo a tá položka, ktorá nás asi bude zaujímať najviac, je 66,3 miliardy korún, ktoré budú uložené v Národnej banke Slovenska ako rezerva na reformu sociálneho poistenia. Tento rozpočet je formulovaný ako rozpočet vyrovnaný a pokiaľ by prešiel Národnou radou v navrhovanej podobe, mohli by sme povedať, že 31. decembra 2002 nebude mať Fond národného majetku žiadne záväzky po splatnosti a nebude mať Fond národného majetku zaknihované žiadne úvery. Bude to čistá organizácia, ktorá bude mať vo svojom vlastníctve alebo vo svojom portfóliu akcie v hodnote viac ako 100 miliárd korún. Musím taktiež uviesť, že som bol prítomný na rokovaní dvoch výborov, ktoré odporučili v tomto rozpočte urobiť jednu zmenu. Týka sa parlamentnom schváleného zákona o vytvorení fondu na vyplácanie náhradného výživného, prepáčte, neviem presný názov tohto zákona. Je mi známe, že pán prezident už tento zákon podpísal, a preto je nutné na plnenie tohto zákona vytvoriť príslušnú rezervu. Po dohode v obidvoch výboroch parlamentu vytvoríme túto rezervu tak, že pôvodná suma 144, 54 miliardy korún sa navýši na 146,5 miliardy korún s tým, že tieto peniaze budeme môcť poskytnúť až vtedy, keď budú disponibilné, to znamená. že keď Fond národného majetku dostane tržby za predaj majetku štátu na svoj účet. Musím povedať, že je skrytá určitá rezerva, nakoľko vieme o tom, že kurz koruny amerického dolára sa permanentne mení, raz je pod 47 korunami, niekedy až nad 48 korunami a my predpokladáme, že ku konverzii dolárov na slovenské koruny dôjde v čase, keď bude kurz pre slovenskú korunu nevýhodnejší, a teda naše tržby budú cca o 1,5 miliardu vyššie. Taktiež som bol dnes informovaný o uznesení výboru zdravotníctvo, ktoré požaduje ďalšie peniaze z tohto rozpočtu. Musím so všetkou zodpovednosťou Národnú radu informovať, že pokiaľ by došlo k ďalšiemu navýšeniu rozpočtu Fondu národného majetku, toto navýšenie nebude kryté zdrojmi, vytvára to predpoklad schodkového hospodárenia a v konečnom dôsledku Fond národného majetku tak či tak, pokiaľ nebude mať príjem, nebude môcť tieto peniaze vyplatiť. Predpokladám, že pri správe spoločného spravodajcu sa bude Národná rada zaoberať aj týmto návrhom. Ďakujem veľmi pekne.